የኮሚቴውና የፌዴሬሽኑ መሪዎች ውዝግብ ተፈቷል
 የኢትዮጵያ ኦሊምፒክ ኮሚቴና የኢትዮጵያ አትሌቲክስ ፌዴሬሽን መሪዎች አለመግባባት ውስጥ እንደነበሩ ይታወቃል፡፡ በተለይም የኢትዮጵያ አትሌቲክስ ፌዴሬሽን ተቀዳሚ ምክትል ፕሬዚዳንት ኮማንደር ደራርቱ ቱሉና የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ መካከል አለመግባባት መፈጠር ከጀመረ የሰነበተ ቢሆንም ከቅርብ ጊዜ ወዲህ አለመግባባቱ ከግለሰቦቹ አልፎ ተቋማዊ እየሆነ መምጣቱን በትናንቱ ዕትማችን ዘግበናል፡፡ ኮማንደር ደራርቱ ቱሉ፣ ኦሊምፒክ ኮሚቴው የሚጓዝበት መስመርና ውሳኔዎች የሚተላለፉባቸው መንገዶች ግልጽ የሆነ አሠራርን የማይከተሉ ከመሆናቸው ባሻገር መመሪያና አሠራርን ሳይሆን የግለሰቦች ፍላጎትን ብቻ መሠረት አድርገው የሚካሄዱ መሆናቸውን በመቃወም አለመግባባቱ እንደተፈጠረ ይታወቃል፡፡ የኢትዮጵያ ኦሊምፒክ ኮሚቴ የጠራው አስቸኳይ ጠቅላላ ጉባኤ ከትናንት በስቲያ በአምባሳደር ሆቴል ሲካሄድ በዶክተር አሸብር ወልደ ጊዮርጊስና በኮማንደር ደራርቱ ቱሉ መካከል የነበረው አለመግባባት ተፈትቶ ሰላም መውረዱን ሁለቱም በጋራ መግለጫ በመስጠት አረጋግጠዋል። ዶክተር አሸብር በአስቸኳይ ጉባዔው ላይ ኮማንደር ደራርቱ ቱሉን ለሁለተኛ ጊዜ ይቅርታ መጠየቃቸው ታውቋል፡፡ ጠቅላላ ጉባኤው የቀረበው የሥራ አስፈፃሚና የፕሬዚዳንት የስልጣን ዘመን ከአራት ወደ ስምንት ዓመት እንዲራዘም የሚያስችል ረቂቅ ደንብ ውድቅ ተደርጓል፡፡ አጀንዳው በህጉ መሠረት ትክክለኛ ሂደቱን ጠብቆ ለጉባኤው አባላት አስቀድሞ ባለመድረሱና አባላቱም ተጫማሪ ሃሳብ እንዲሰጡበት በሚል ሳይጸድቅ ለሌላ ጊዜ መተላለፉ ታውቋል፡፡ በሕዝብ ቅሬታ ሲቀርብባቸው ከነበሩት ችግሮች መካከል የሠራተኛ አያያዝና የሀብት አጠቃቀምን ጨምሮ ሌሎች ጉዳዮችን የሚያጣራ ኮሚቴ ተቋቁሟል። የኢትዮጵያ ኦሊምፒክ ኮሚቴ ሥራ አስፈፃሚዎች በውስጣቸው ያለውን ቅሬታ ሙሉ ለሙሉ በመፍታት በቀጣይ በተለያዩ የልማት ሥራዎችና የ2020 ቶኪዮ ኦሊምፒክን ትኩረት በማድረግ ለመሥራት መስማማታቸው ታውቋል፡፡ ከአንድ መገናኛ ብዙሃን ውጪ ሌሎች ያልተገኙበት ጉባዔ በሁለቱ ግለሰቦች መካከል ያለውን ልዩነት ቢፈታም በተቃራኒ ሌላ ፍጥጫ መከሰቱ አልቀረም፡፡ የዚህ ፍጥጫ መነሻ ደግሞ የኮከቧ አትሌት ደራርቱ ቱሉ ንግግር መሆኑን መረጃዎች ወጥተዋል፡፡ ‹‹የኢትዮጲያ እግር ኳስ ሞቷል በዚያ ላይ ዘረኝነት የበዛበት ስፖርት ሆኗል። ወደ ሌሎቹ ስፖርቶች እንዳይዛመት መጠንቀቅ አለብን›› በማለት የተናገረችው ደራርቱ የእግር ኳሱን መሪዎች አላስደሰተም፡፡ ‹‹እግር ኳሱ አልሞተም፣ ዘረኝነት የተከሰተውም በኳሱ አይደለም፣ የፖለቲካው ችግር ወደ ኳሱ ገብቶ ነው›› ብለው የሚያምኑ የስፖርት ቤተሰቦችም የደራርቱ ንግግር የአካሄድ ችግር እንዳለበት በማንሳት እንደማይስማሙበት ሲገልጹ ነበር፡፡ አዲስ ዘመን ጥቅምት28/2012 ቦጋለ አበበ